Norsk næringsliv vil tjene minst 50 milliarder på kampflyet F-35

Den norske staten skal bruke rundt 66 milliarder kroner på å kjøpe de nye kampflyene F-35 Joint Strike Fighter. Allerede nå er det klart at minst 50 milliarder vil finne veien tilbake til norsk næringsliv, men det kan bli mye mer.

4.000: Lockheed Martin anslår nå at de skal produsere hele 4.000 kampfly av typen F-35. Det betyr store inntekter for norske forsvars- og teknologiselskaper. Her er hele familien av F-35-modellene avbildet ved Edwards Air Force Base i California. Vis mer

Publisert: Oppdatert: 25. september 2014 20:07 , Publisert: 25. september 2014 19:36

Torsdag ble det for første gang arrangert et toppmøte i Norge i den såkalte ledelseskomiteen i F35-programmet. Arrangementet fant sted på Grand Hotel i Oslo, og for første gang fikk også media slippe inn.

Jeff Babione, konserndirektør og leder for F-35-programmet i Lockheed Martin Vis mer byoutline Marius Lorentzen

I år leder Norge og USA styringsorganet som overser utviklingen, bestillingene og produksjonen av kampflyet. F-35 er et såkalt femtegenerasjons kampfly, og skal erstatte en rekke eldre generasjoner fly, inkludert de norske F-16.



Norge legger opp til å kjøpe 52 kampfly, og innkjøpsprisen er av Forsvarsdepartementet anslått til rundt 66,2 milliarder kroner, med levetidskostnader på totalt 248 milliarder kroner. De to første flyene blir levert i 2015 for bruk til opplæring.

Det skal naturlig nok bygges langt flere fly på verdensbasis. Med amerikanernes nyeste produksjonsanslag ser norsk næringsliv ut til å sikre seg ordrer for minst 50 milliarder kroner i årene som kommer (se faktaboks).

Dette tror norsk næringsliv de kan tjene på F-35: Kongsberg Gruppen: Rundt 15 milliarder kroner på ordrer av komponenter i kompositt og titan til 4.000 fly.

Kongsberg Gruppen: Minst 25 milliarder kroner på salget av missilet Joint Strike Missile (JSM). Missilet er konstruert for å passe inne i våpenstasjonen i F-35, men vil også kunne brukes med F-16 og Boeings F-18 Super Hornet

Nammo anslår å selge ammunisjonen Apex for minst 10 milliarder kroner



I tillegg kommer mindre kontrakter til Kongsberg, Nammo og andre selskaper i Norge.

Vis mer vg-expand-down

Tidligere har produsenten lagt opp til at det skal produseres 3.000 fly, men dette har økt.

- Nå estimerer vi et marked på totalt 4.000 F-35-fly, sa Jeff Babione, konserndirektør og programsjef for F-35 i Lockheed Martin, under presentasjonen torsdag.

Per i dag er det mer enn 100 fly som er bygget og flyr, mens produsenten Lockheed Martin anslår at over 400 fly vil være i luften i 2018.



Minst 40 milliarder til Kongsberg



Kongsberg Gruppens datterselskap Kongsberg Defense Systems har så langt sikret seg en rekke kontrakter for komponenter til F-35.

Kontraktene omhandler er våpenfester, deler til skroget og til haleroret, og produseres i titan og komposittmaterialer. Så langt i år har de sikret kontrakter for en halv milliard.



Kongsberg Defense-sjef Harald Ånnestad har tidligere lagt til grunn at komponentsalget kunne komme på 12 milliarder med 3.000 fly. Det er allerede en kraftig økning fra det første anslaget på 6 til 8 milliarder fra 2007.



Med 4.000 fly i kalkylen sier han til E24 at han anslår at Kongsbergs komponentsalg vil nå 15 til 16 milliarder.



Her er Norges nye kampfly F-35 avbildet med bremseskjermen (klumpen i midten over motoren) som skal gjøre det mulig å lande på korte rullebaner med snø og is. Vis mer

- Basert på det jeg har hørt i dag, vil beløpet trolig bli enda høyere enn 12 milliarder.

- Kan dere komme til å få kontrakter på enda flere typer komponenter til flyet, eller er det hovedsaklig snakk om mer volum av eksisterende avtaler fremover?

- Det handler hovedsaklig om økt volum, men vi vurderer også å by på nye leveransemuligheter som kommer fremover, sier Ånnestad, til E24.

Én av kontraktene Kongsberg kan komme til å by på er bremseskjermsystemet, som Norge og en del andre land med kalde klima skal ha på flyet. Den gjør det mulig for flyet å klare å stanse etter landing på korte rullebaner med snø og is.

Den største elefanten i rommet er likevel Joint Strike Missile. Kongsberg startet utviklingen i 2004 og i sommer vedtok Stortinget å inngå en kontrakt om den tredje og siste fasen av utviklingsprosjektet.

Harald Ånnestad, administrerende direktør i Kongsberg Defense Systems Vis mer byoutline Marius Lorentzen

Missilet skal være ferdigutviklet i 2017 og kampklart i 2021, når Lockheed Martin er ferdig med en ny programvare til flyene.



- Jeg forventer ikke å sikre noen kontrakter på JSM før missilet er klart i 2017, sa Ånnestad under presentasjonen.



- Hva slags størrelsesorden snakker vi om på JSM-ordrene hvis vi tar et minsteanslag?



- Vi regner hvertfall med 25 milliarder, sier han til E24.

Kongsberg-direktøren mener det ikke er noen reelle konkurrenter til JSM-missilet. Det har de samme stealth-egenskapene for å unngå radar som selve flyet, kan manøvrere hurtig for å unngå å bli skutt ned, i tillegg til at det har omfattende datasystemer ombord som kan skille allierte mål mot fiendens. Flere av konkurrentene er glidebaserte, slik at de ikke kan aktivt unngå å bli skutt ned.



Etter det E24 forstår skal spesielt Australia være interessert i JSM-missilet, i tillegg til USA og andre land.



Ammunisjon for minst ti milliarder



Kongsberg Gruppen, Nammo på Raufoss, AIM Norway og GKN Norge er blant selskapene som jobber med forskjellige bidrag og leveranser til F35-prosjektet. De to siste er hyret inn av Pratt & Whitney, som lager motorene til F-35.



GKN Norge er en del av britiske GKN Aerospace, og leverer ifølge Pratt & Whitney «en del kritiske komponenter» til motorene. AIM Norway har allerede sikret seg sin første kontrakt med Pratt & Whitney for å få på plass et depot på Gardermoen med vedlikeholds- og modifikasjonsmuligheter for motorene.



Her er den panserbrytende APEX-ammunisjonen som Nammo har utviklet for F-35 Vis mer byoutline Marius Lorentzen

Hos Nammo på Raufoss håper man å selge ammunisjon til F-35-flyene i milliardklassen. Selskapet har produsert flyammunisjon siden 60-tallet og det er i dag ammunisjon til F-16 og F-18 som står for det meste av produksjonen.



Den nyutviklede ammunisjonen Apex er foreløpig den eneste ammunisjonen som vil bli sertifisert til å kunne brukes til alle de tre versjonene av F-35.

Ammunisjonen kan brukes mot luft-, sjø- og bakkemål, og bruksområdet strekker seg fra myke mål uten pansring til pansrede mål som tanks, for eksempel.

- Hva slags omsetningspotensiale finnes det for dere i Apex på F-35?

- Vi har sagt at over en 10- til 20-årsperiode fra 2016 bør dette kunne gi oss en omsetning på rundt 10 milliarder kroner, sier Vegard Sande, direktør for Mellom- og Grovkaliber-divisjonen ved Nammos datterselskap på Raufoss.



Regnestykket er basert på hvilke land som er interessert i Apex og hvor mange fly de skal ha hver. I tillegg har man lagt inn en ventet omsetning fra landbaserte militærkjøretøy, blant annet til Australia.

Flere land har allerede vist stor interesse for Apex-ammunisjonen. Australia og Norge dekker kostnadene for integrasjon og sertifisering til A-versjonen av F-35, mens den amerikanske marinen ønsker å kvalifisere Apex til B og C.

- Australia er nok den første åpenbare brukeren etter Norge, sier Vegard Sande og legger til:

- Ingenting er 100 prosent sikkert, men vi er overbevist om at US Navy (marinen, journ. anm.) kommer til å innføre Apex i sitt inventar.

Han forteller at man også er i dialog med Storbritannia, Italia og Japan.



Apex for F-35A skal være klar til levering i 2016, de to andre versjonene året etter.



- Har dere noen reelle konkurrenter på ammunisjon til F-35?



- Det er to andre konkurrerende ammunisjoner som vil bli integrert på henholdsvis A-versjonen for den ene og B- og C-versjonen for den andre. Men vi mener med de unike egenskapene Apex har, så vil vi ha en sterk markedsplass, sier Vegard Sande.

Den ene konkurrenten er amerikansk, og er faktisk basert på et produkt som produseres under lisens fra Nammo Raufoss.



Vegard Sande, direktør for Mellom og Grovkaliber divisjonen ved Nammo Raufoss, viser sammen med Eva Friis, programdirektør for Apex, frem ammunisjonen de har utviklet for F-35. Vis mer byoutline Marius Lorentzen

Les også:

Kongsberg tror på kutte-stopp i forsvarsbudsjetteneAmerikanske F-35-fly må droppe britisk flyshowStortinget får Joint Strike Missile-saken før sommerenKongsberg skal levere haleror for 160 millionerAustralia bestiller flere F-35

Her kan du lese mer om Kongsberg Gruppen